  Виталий Пронин Кезысь 1 номеро школае туннэ нуналлы ог 70 муртлэсь куриськон вуиз ни. Школаысь директорлэн покчи классъёсъя воштӥсез Татьяна Лекомцева верамъя, туэ  ваньзэ-ӧвӧлзэ 160 пиналэз кутыны чаклало - усьтӥськоз 6 класс. Та интыос тырмыны кулэ, пе, школа котырын улӥсь пиналъёслы. Арысь аре луо палэнысь куриськисьёс. Но соослы буш интыос уггес шедё ни.- Ватсаса класс усьтыны школамылэн луонлыкез ӧвӧл, - валэктӥз Татьяна Ивановна. - Угось интымы сотэк но ӟоскыт. Покчи классъёсын гинэ 650 пала пиналъёсмы. 2-тӥ но 4-тӥ классъёсы ветлӥсьёс кыкетӥ сменае дышетсконо луо.Школаын оглом 1 сюрс 370 пала нылпиос тодон-валан басьто. Ӟоскыт ке но, кӧня ке чидалом на, шуо. Но югдурзы воштӥськоз шуыса, осконзы туж бадӟым: 2018-тӥ арын 1-тӥ сентябрьлы татын выль бадӟым школа ӧсъёссэ усьтыны кулэ.УД Туспуктӥз А. Горбунов   